Document ID: 32006R0777

KOMISJONI MÄÄRUS (EÜ) nr 777/2006,
23. mai 2006,
millega muudetakse Euroopa Parlamendi ja nõukogu määruse (EÜ) nr 304/2003 (ohtlike kemikaalide ekspordi ja impordi kohta) I lisa
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 28. jaanuari 2003. aasta määrust (EÜ) nr 304/2003 ohtlike kemikaalide ekspordi ja impordi kohta, (1) eriti selle artikli 22 lõikeid 4 ja 5,
olles määruse (EÜ) nr 304/2003 artikli 22 lõikes 5 viidatud meetmete suhtes nõu pidanud nõukogu 27. juuni 1967. aasta direktiivi 67/548/EMÜ (ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta) (2) artikli 29 kohaselt moodustatud komiteega,
ning arvestades järgmist:
(1)
Määrusega (EÜ) nr 304/2003 rakendatakse Rotterdami konventsiooni eelteavitamisel põhineva nõusolekumenetluse (PIC-menetluse) kohta teatavate ohtlike kemikaalide ja pestitsiidide rahvusvahelises kaubanduses, millele kirjutati alla 11. septembril 1998 ja mis kiideti ühenduse nimel heaks nõukogu otsusega 2003/106/EÜ. (3)
(2)
Pidades silmas komisjoni 20. novembri 2002. aasta määrust (EÜ) nr 2076/2002 nõukogu direktiivi 91/414/EMÜ artikli 8 lõikes 2 osutatud tähtaja pikendamise kohta ning teatavate toimeainete kõnealuse direktiivi I lisasse kandmata jätmise ja asjaomaseid aineid sisaldavate taimekaitsevahendite lubade tühistamise kohta (4) ning komisjoni 30. jaanuari 2004. aasta otsust 2004/129/EÜ mõnede toimeainete nõukogu direktiivi 91/414/EMÜ I lisasse mittekandmise ning neid toimeaineid sisaldavate taimekaitsevahendite lubade tühistamise kohta (5) nõukogu 15. juuli 1991. aasta direktiivi 91/414/EMÜ (taimekaitsevahendite turuleviimise kohta) (6) raamistikus, tuleks hulk asjaomaseid kemikaale lisada nimistusse, mis on esitatud määruse (EÜ) nr 304/2003 I lisa 1. osas. Kõnealused nimistud peaksid kajastama ka asjaolu, et ühestki asjaomasest kemikaalist ei ole teavitatud ühenduse olemasolevate toimeainete läbivaatamise programmi raames vastavalt Euroopa Parlamendi ja nõukogu 16. veebruari 1998. aasta direktiivile 98/8/EÜ, mis käsitleb biotsiidide turuleviimist, (7) ehkki mõned kõnealustest kemikaalidest on määratud ning seega võivad liikmesriigid lubada nende kasutamist biotsiidides riigisiseste õigusaktide kohaselt hiljemalt kuni 1. septembrini 2006.
(3)
Pidades silmas komisjoni 2. detsembri 2005. aasta otsust endosulfaani nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta (8) ning võttes arvesse, et endosulfaan on määratud, kuid sellest ei ole direktiivi 98/8/EÜ põhjal hindamiseks teavitatud ning seega võivad liikmesriigid lubada seda kasutada kuni 1. septembrini 2006, on see pestitsiidina kasutamisel range kasutuspiiranguga ja tuleks seega lisada kemikaalide nimistutesse, mis on esitatud määruse (EÜ) nr 304/2003 I lisa 1. ja 2. osas.
(4)
Rotterdami konventsiooni osaliste konverentsi esimesel koosolekul 2004. aasta septembris otsustati teha hulk muudatusi konventsiooni III lisasse, milles on loetletud kemikaalid, mille puhul kehtib PIC-menetluse nõue, ning kõik muudatused jõustusid 1. jaanuariks 2006. Seepärast tuleks määruse (EÜ) nr 304/2003 I lisa 1., 2. ja 3. osas sisalduvaid kemikaalide nimistuid vastavalt muuta.
(5)
Lisaks sellele tuleb teatavaid kemikaale käsitlevad praegused kirjed ajakohastada, et võtta arvesse õigusnormide muutumist pärast seda, kui I lisa viimati muudeti. Pealegi on määruse (EÜ) nr 304/2003 I lisa 1. ja 2. osas mõned väikesed vead, mis tuleb parandada.
(6)
Määrust (EÜ) nr 304/2003 tuleks seepärast vastavalt muuta.
(7)
Käesoleva otsusega ettenähtud meetmed on kooskõlas direktiivi 67/548/EMÜ artikli 29 alusel moodustatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 304/2003 I lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. mai 2006

Labels: 3
1
20